Suomi on alavireisessä tilassa. Myös Ely-keskusten ja alueviranomaisten äskettäin julkaisemasta seutukatsauksesta positiivisia merkkejä saa etsimällä etsiä, mutta teimme sen silti.

Alueelliset kehitysnäkymät syksyllä 2015 -raportti tuo hyviä uutisia lähinnä yhdeltä saralta. Elinkeinoelämän ja yritystoiminnan osalta tilanne on tällä hetkellä 14 seutukunnassa parempi kuin vuosi sitten. Tilanne on heikentynyt 20 seutukunnassa ja pysynyt ennallaan yli puolessa seutukunnista, mutta vuoden kuluttua positiiviseen kehitykseen uskotaan jopa 45 seutukunnassa.

Valitettavasti elinkeinoelämän suhteellinen positiivisuus ei suoraan näy alueiden työllisyysnäkymissä. 56 seutukuntaa arvioi työttömyystilanteen olevan tällä hetkellä vaikeampi kuin viime vuonna. Vain neljässä työttömyys on vuoden aikana helpottanut ja vain viisi seutukuntaa odottaa työttömyyden vähentyvän seuraavan puolen vuoden aikana.

Koska huonoja uutisia on kuultu riittämiin, poimimme raportista tähän 10 Ely-keskusten esiin nostamaa esimerkkiä positiivisista hankkeista ja ilmiöistä eri puolilla Suomea:

Varsinais-Suomi ja Turku: Suurista kaupunkiseuduista esimerkiksi Turun seudun elinkeinoelämän näkymät ovat hivenen aiempaa positiivisemmat.

1. Meyer Turun telakan tilanne on vahvistunut kuluvana vuonna, kun tilauskirjaa on täydennetty neljällä uudella projektilla: kaksi suurikokoista Carnival-risteilijää sekä Mein Schiff –risteilijäsarjan alukset 7 ja 8. Tilausten ansiosta tuotantotahti ja työmäärä nousee 30 % korkeammaksi nykytasosta aina vuoteen 2020 saakka. Näkymät vahvistuivat pitkälle aikavälille, mikä mahdollistaa investointien ja rekrytointien suunnittelun sekä kilpailukyvyn pitkäjänteisen kehittämisen. Telakan tilanteen vakautuminen on heijastunut myönteisesti ilmapiiriin ja toimintaan Turun seudulla. Turun kaupungilla on tavoitteena aikaansaada Blue Industry Park -teollisuuspuisto telakan välittömään yhteyteen.

2. Turun seudun kemian- ja lääkealan näkymä on keskimääräisellä tai paremmalla tolalla. Orion ja Bayer kasvattavat tuotantoaan ja rekrytoivat työntekijöitä. Bayer lisää Turun tehtaan tuotantoa vuosina 2013–2018 ehkäisyimplanttien kansainvälisen kysynnän kasvaessa ja investoinnit ovat tältä osin huomattavia.

Varsinais-Suomessa tuotettujen lääketuotteiden vienti on kuluvana vuonna kasvanut 21%. Tämä johtuu suurelta osin siitä, että Bayerin Turun tehtaalla valmistettavan Mirena-tuoteperheen myynti on kasvanut ennätysmäisesti. Myynti rikkoo miljardin euron rajan, mikäli alkuvuoden hurja tahti ei hyydy loppuvuodesta. Jo viime vuonna oltiin lähellä miljardilukuja. Mirena on suomalainen innovaatio ja lääkettä on tuotettu vain Turussa.

3. Autotehtaan tuotanto on kasvussa Uudessakaupungissa. Tehdas työllistää tällä hetkellä 1400 autonrakentajaa ja 300 toimihenkilöä. Daimler AG:n kanssa tehdyn sopimuksen mukaan Uudessakaupungissa valmistetaan yli 100 000 A-sarjan henkilöautoa vuosina 2013–2016.

Kaakkois-Suomi

4. Alueen metsäteollisuuden suhteen ollaan luottavaisia. Viime vuosina Kaakkois-Suomessa on investoitu biotalouteen. Metsäteollisuuden isoja investointeja on metsäyhtiö UPM:n 160 miljoonan euron investointi Kymin tehtaaseen, jolla kasvatetaan sellutehtaan tuotantoa. Etelä-Kymenlaaksossa Kotkamills Oy muuttaa toisen paperikoneensa tuottamaan uudenlaista korkealaatuisia suojakerros- ja taivekartonkia ensi vuoden aikana. Samalla paperikone 2:n tuotantokapasiteetti yli kaksinkertaistuu. Investoinnin arvo kokonaisuudessaan nousee yli 100 miljoonan euron. Investointi luo joitakin kymmeniä uusia työpaikkoja ja turvaa Kotkamillsin nykyisten 500 työpaikan säilymistä pitkälle tulevaisuuteen.

Pohjois-Savo ja Varkaus

5. Varkauden seudun näkymät eroavat merkittävästi muusta maakunnasta. Suuret investoinnit etenevät ja vaikutukset näkyvät selvästi yleisessä ilmapiirissä ja barometreissä. Varkauden näkymät ovat valoisimmat moneen vuoteen. Varkaudessa on meneillään metsäteollisuuden investointi hienopaperikoneen muuttamiseen kartongintuotantoon. Tehtaan yhteyteen investoidaan myös uusi puisten LVL-rakennuselementtien tuotantolinja. Tehtaalle syntyy suoraan 80 uutta työpaikkaa ja välillisine vaikutuksineen Varkauden alueelle noin 150. Toinen suurinvestointi seudulla on Leppävirran Riikinnevan jäte- tai ekovoimala, jonka työmaalle syntyy noin 250 rakennusaikaista työpaikkaa. Toimiessaan voimala työllistää suoraan 25–30 henkilöä.

Keski-Suomi

6. Äänekoskelle rakentuva biotuotetehdas on Keski-Suomelle tärkeä hanke, jonka myötä varsinkin Äänekosken seudulla näkymät ovat hyvät pitkälle tulevaisuuteen. Metsäteollisuuden alan henkilöstömäärä ei ole enää vähentynyt seudulla. Biotuotetehdas vaikuttaa yritysten sijoittumiseen ja Äänekoski on muodostunut yrityksille vetovoimaiseksi sijaintipaikaksi. Tehtaan tulo näkyy myös ihmisten kouluttautumispäätöksissä. Myös paperiteollisuudessa kehitys on ollut myönteinen 2015 toisella vuosineljänneksellä.

Pohjois-Pohjanmaa

7. Pyhäjoen ydinvoimalan rakennustöiden käynnistyminen on merkittävä piristysruiske Pohjois-Pohjanmaalle, varsinkin Raahen seudulle. Voimalan rakentamisen tueksi tehtäviä rakennustöitä aloitetaan jo. Myös alueen metalli- ja metallituoteteollisuudessa on monella yrityksellä hyvä tilanne. Raahen SSAB:n tehtaalla on käynnissä yli 200 miljoonan euron modernisointihankkeet. Kone-, laite- ja rakennustuoteteollisuudessa on vireillä lukuisia kehitysprosesseja ja myös ICT-alalla pahin näyttää olevan takana.

Häme:

8. Ekokemin tehdasalueelle Riihimäelle rakentuu kiertotalouskylä, jossa yhdyskuntajätteen sisältämät materiaalit kiertävät eteenpäin Ekojalostamon, Suomen ensimmäisen muovi- ja biojalostamon kautta. Hanke on konkreettinen askel kohti kiertotaloutta, jota pidetään maailmalla valtaisana talouden mullistuksena ja mahdollisuutena. Yksittäisistä teollisuusinvestoinneista mainittakoon muovipakkauksia valmistavan Wipak Oy:n 20 miljoonan euron investointi Nastolassa. Se on yrityksen kaikkien aikojen suurin yksittäinen investointi kunnassa.

Etelä-Pohjanmaa

9. Elintarviketeollisuudessa suuryritysten tekemät alueelliset investoinnit ovat pitäneet yllä positiivista pohjavirettä. Myös pk-yritykset, kuten esimerkiksi Domretor Oy ja Juustoportti Oy, ovat laajentaneet tuotantoaan ja rekrytoineet uutta työvoimaa. Alan kehitysnäkymät ovat kohtuullisen myönteiset. Lisäksi kone- ja metalliteollisuudessa esimerkiksi alajärveläinen Nordautomation Oy on saanut merkittäviä vientitilauksia ja kuortanelainen JL-Metals Oy tehnyt merkittäviä kasvuun tähtääviä kehittämispanostuksia.

Itä-Lappi ja Lappi

10. Itä-Lapissa on nähtävissä käänne parempaan niin elinkeinoelämän kuin työllisyydenkin suhteen. Keskeisimmät syyt ovat Lappi Timber Oy:n puutuotetehtaan käynnistyminen ja Suomun hiihtokeskuksen avaaminen uudelleen. Lapin rakennusalalla puolestaan on nähtävissä selviä positiivisia merkkejä ja Rakennusliiton mukaan Lapissa on käynnissä tai käynnistymässä noin 120 mainittavaa rakennuskohdetta. Teollisuusrakentaminen on voimakkainta Meri-Lapin alueella, josta esimerkkinä LNG-terminaalihanke Torniossa.